Мудрэн Азрэт токIуэ
Владимир къалэм дэт къэрал университетым и спорт комплексым мы махуэхэм щекIуэкIащ Урысейм спорт бэнэкIэмкIэ и чемпионат. Абы хэтащ къэралым и къалэ 20-м къикIа спортсмени 120-м щIигъу.
Зэхьэзэхуэм пашэныгъэр щиубыдащ Къэбэрдей-Балъкъэрым щыщ Мудрэн Азрэт. Зи хьэлъагъыр килограмм 71-м нэблагъэхэм я гупым и финал зэIущIэм хухаха зэманыр и кIэм нэмысу 8:0-у абы текIуэныгъэр къыфIихьащ Шэшэным икIа бэнакIуэм.
Зэхьэзэхуэм къыщигъэлъэгъуа зэфIэкI лъагэм ипкъ иткIэ Елчэпар Мурат и гъэсэныр Урысейм и командэ къыхэхам ирагъэблэгъащ мы гъэм екIуэкIыну дунейпсо зэпеуэхэм хэтыну.
КъищынэмыщIауэ, Владимир щекIуэкIащ тэмэму зэхэзымыххэм бэнэкIэ хуитымкIэ я къэралпсо чемпионат. Абы жэз медалыр къыщихьащ Токъмакъ Азэмэт. Зи хьэлъагъыр килограмм 70-м нэблагъэхэм я гупым и финал ныкъуэ зэIущIэм ди лъэпкъэгъур къыщыхигъэщIащ, иужькIэ зэхьэзэхуэм и чемпион хъуа, 2017 гъэм екIуэкIа Сурдолимп джэгухэм я чемпион, Якутием щыщ Стрекаловский Василий. АрщхьэкIэ, финал цIы- кIум щытекIуэжри, Токъмакъыр ещанэ увыпIэм дэкIуеящ.
МЭЗКУУ Къанщобий.
